  Виталий Пронин Глазовысь пединститутлэн 2-тӥ юртэз усьтӥськемын 1843-тӥ арын. Со тупатъямез вите.Лулчеберетлэсь объектъёссэ кун ласянь утёнъя агентстволэн кивалтӥсез Юрий Перевозчиков ужаменызы тодматӥз, ужпумъёссы сярысь вераз. Агентство азе пуктэмын вал бадӟым ужпум - шаерысьтымы культура объектъёсты федерал базае пыртон. 2018-тӥ арозь Россиысь лулчеберет объектъёсын огъя кун реестрлэсь базазэ кылдытыны косӥз Президент Владимир Путин. Со реестрысь валаны луоз, кыӵе объектъёсты кулэ утьыны. Шумпотымон, Приволжск федерал округысь улосъёс пӧлысь Удмуртия нырысь ик та ужез йылпумъяз. Туннэ нуналлы элькунысьтымы ваньмыз 305-ез ик культура объектъёс пыртэмын реестре.Со объектъёс туж пӧртэмесь: вань умой возиськемъёсыз, вань куашкан калэ вуэмъёсыз но. Соин агентство  пыриськыны малпа «Россилэн культураез» целевой программае. Озьы луысал тупатъяны Ижкарысь Арсеналэз но Александр Невскийлэсь черксэ, Глазкарысь азьвыл духовной училищеез (туннэ со Глазов пединститутлэн юртэз). Озьы ик выльдоно Сарапулысь Тылпу кысонъя каланчаез но Воскресенской черкез (туэ солы 200 ар тырме), Эгра ёросысь Зура черкогуртысь Сибирь тракт вылэ пуктэм тюрьмаез. Нялтас вераса, «Россилэн культураез» (2012-тӥ-2018-тӥ аръёслы) федерал программае ӵектонъёс келяны луоз 1-тӥ южтолэзьысен 20-тӥ оштолэзёзь. Валтӥсь курон - дэмлам объект кунлэн ваньбурез луыны кулэ. Черк ке со - осконэн герӟаськем огазеяськонлэн ваньбурез мед луоз.2017-тӥ арын 155 арес тырмысал И. Чарушин инженер-архитекторлы. Солэн тужгес тодмо ужез - Ижкарысь дун-чылкыт Михаиллэн черкез - пуктэмын вал 110 ар талэсь азьло, нош 10 ар талэсь азьвыл выльысь ӝутэмын. Таин валче Лулчеберетлэсь объектъёссэ кун ласянь утёнъя агентство Удмуртиысь Архитекторъёслэн союзэнызы но Удмурт кун университетэн ӵош куартолэзе И. Чарушинлы сӥзем конференция ортчытоз.Ижысь машина лэсьтӥсьёслэн Быдӟым ож аръёсы подвигзылы сӥзем монументын трос аръёс ӵоже ни возиське «дырлэн капсулаез». Со пушкы ватэмын комсомолецъёслы сӥзён, кудзэ усьтоно 2017-тӥ арын. Тодмо ӧвӧл на, кыӵе нуналэ капсула поттэмын луоз, но ар пумозь сыӵе акциез радъяны чакламын.Елена Рябина Туспуктэм: ggpi.org  